Det har været en rigtig dårlig dag på badefronten i Aarhus. Aarhus Kommune har frarådet folk at bade ved strandene Blommehaven og Ballehage på grund af risiko for spildevand i vandet som følge af brud på en kloakledning.

Men også Havnebadet i Aarhus har været ramt af dårlig vandkvalitet. Ifølge Århus Stiftstidende er der nemlig blevet fundet menneske-afføring i børnebassinet, hvilket har medført, at stedet har været lukket siden mandag morgen.

“Der er ganske enkelt tale om, at nogle unge mænd, har været nede i nat for at lave en “pølle” i børnebadet,” fortæller hydrogeolog i Aarhus Kommunes afdeling for Teknik og Miljø, Nikolaj Kruse Christensen, til mediet.

Ifølge hydrogeologen er det stadigvæk uvist, om havnebadet åbner tirsdag.